Паказальнікам таго, што наш Біг-бэнд не стаіць на месцы, стала і чарговае выкананне знакамітага “Каравана”, без якога не абыходзіцца, бадай, ніводны джазавы фэст. Здавалася б, што новага можна знайсці ў гэтай да болю вядомай тэме? У свой час і рознераўцы, і фінбергаўцы, кожны — па-свойму, акцэнтавалі ў ёй усходні каларыт (дастаткова ўзгадаць Уладзіміра Ткачэнку, які саліраваў на індыйскім сітары). Цяпер жа кампазіцыя ператварылася ва “ўдарнае дзейства”, у якім нават публіка пачала паўтараць рытмавыя імправізацыі за перкусіяністам.